LXXIV.  Privilegium pro abbatia S. Martini de Campis.   (Anno 1144, Dec. 5.) [MARRIER,  Hist. de Saint-Martin des Champs,  p. 76.]
LUCIUS episcopus, servus servorum Dei, dilectis filiis ODONI priori S. Martini de Campis, ejusque fratribus tam praesentibus quam futuris, regulariter substituendis, in perpetuum.
Ad hoc nobis Ecclesiae catholicae cura summo pastore Deo commissa est, ut Dei servos paternis affectibus diligamus, et eo amplius studeamus ipsorum devotionem modis omnibus confovere, quo ferventius ipsi disciplinis ecclesiasticis et sanctorum Patrum Regulis inhaerere noscuntur. Tunc enim Deo gratus apostolicus impenditur famulatus, si sanctorum locorum salubris institutio, rigor et ordo nostris patrociniis in religionis puritate fuerint conservata. Eapropter, dilecti in Domino filii, venerabilis fratris nostri Theobaldi Parisiensis episcopi, qui per Dei gratiam eidem loco utiliter praefuisse dignoscitur, precibus inclinati vestris justis postulationibus clementer annuimus, et ecclesiam B. Martini in qua divino mancipatis obsequio sub B. Petri et nostra protectione suscipimus, et praesentis scripti privilegio communimus; statuentes ut quascunque possessiones, quaecunque bona eadem ecclesia inpraesentiarum juste et canonice possidet, aut in futurum concessione pontificum, largitione regum vel principum, oblatione fidelium, seu aliis justis modis, Deo propitio, poterit adipisci, firma vobis vestrisque successoribus et illibata permaneant. In quibus haec propriis duximus exprimenda vocabulis: In episcopatu Exoniensi, ecclesiam S. Jacobi, et ecclesiam Sancti Petri de Wertonia, cum capellis, terris et omnibus pertinentiis suis; terram de Cotheleia et de Raimelia; in episcopatu Ambianensi, ecclesiam S. Gervasii de Enchra cum capellis et omnibus pertinentiis suis. In episcopatu Atrebatensi, ecclesiam de Passu cum capellis et omnibus pertinentiis suis. In archiepiscopatu Senonensi, in ecclesia S. Mariae de Stampis, praebendam unam. In episcopatu Parisiensi, in ecclesia beatae Mariae, praebendam unam. In ecclesia S. Genovefae, praebendam unam. In episcopatu Belvacensi, ecclesiam de Prateriis. In episcopatu Catalaunensi, ecclesiam de Wale-Monte, ecclesiam de Frisivilla cum capella, ecclesiam de Nigro loco, ecclesiam de Espancis, ecclesiam de Verreriis; capellam secus castrum domini Petri in Estanneio, cum omnibus earum pertinentiis. Porro locus ipse in obedientia et subjectione abbatis Cluniacensis, ad cujus jus pertinere dignoscitur, cum omnibus quae ad ipsum pertinent, perpetuo maneat. Decernimus ergo ut nulli omnino hominum liceat eamdem Ecclesiam temere perturbare, aut ejus possessiones auferre, vel ablatas retinere, minuere, vel temerariis vexationibus fatigare, sed omnia integra conserventur eorum, pro quorum sustentatione et gubernatione concessa sunt, usibus omnimodis profutura, salva sedis apostolicae auctoritate et dioecesani episcopi canonica justitia. Si qua igitur in futurum ecclesiastica saecularisve persona, hanc nostrae constitutionis paginam sciens, contra eam temere venire tentaverit, secundo tertiove commonita, si non satisfactione congrua emendaverit, potestatis honorisque sui dignitate careat, reamque se divino judicio existere de perpetrata iniquitate cognoscat, et a sacratissimo corpore ac sanguine Dei et Domini Redemptoris nostri Jesu Christi aliena fiat, atque in extremo examine districtae ultioni subjaceat. Cunctis autem eidem loco justa servantibus sit pax Domini nostri Jesu Christi, quatenus et hic fructum bonae actionis percipiant, et apud districtum judicem praemia aeternae pacis inveniant. Amen, amen, amen. Ego Lucius catholicae Ecclesiae episcopus. Ego Conradus Sabinensis episcopus. Ego Theodewinus S. Rufinae episcopus. Ego Petrus Albanensis episcopus. Ego Gregorius presbyter cardinalis tituli Calixti. Ego Rainerius presb. card. tituli S. Priscae. Ego Guido presbyt. card. tituli SS. Laurentii et Damasi. Ego Nicolaus presbyt. card. tituli Sancti Ciriaci. Ego Manfredus presb. card. tituli S. Savinae. Ego Hugo presb. card. Sanctae Romanae Ecclesiae tit. S. Laurentii in Lucina. Ego Julius presb. card. tit. S. Marcelli. Ego Gregorius diaconus card. SS. Sergii et Bacchi. Ego Guido diac. card. SS. Cosmae et Damiani. Ego Octavianus diac. card. S. Nicolai in carcere Juliano. Ego Rodulphus diac. card. S. Luciae in Septa Solis. Ego Joannes diac. card. S. Adriani. Ego GG. diac. card. S. Angeli. Ego Astaldus diac. card. S. Eustachii. Ego Joannes diac. card. S. Mariae Novae. Ego Bernardus diac. card. Sanctae Romanae Ecclesiae. Data Laterani per manum Baronis, sanctae Romanae Ecclesiae subdiaconi, Nonis Decembris, indictione VIII, Incarnationis Dominicae anno 1144, pontificatus vero domni Lucii secundi papae anno primo.